ভিন্ন মত নির্মূল করা রাজনীতির কাজ নয়। রাজনীতির কাজ নয় ভিন্ন পথের সব মুখ বন্ধ করা। ভিন্ন মত ও পথ বন্ধ হলে চিরদিনের জন্য বন্ধ হয়ে যায় প্রগতির পথ। বন্ধ হয় অগ্রগতির শত বাতায়ন। বন্ধ হবে চিরদিনের জন্য নতুনের অভিযাত্রা। তাই রাজনীতি ভিন্ন মত ও পথের বাঁকা এবং কঙ্কর বিছানো পিচ্ছিল পথে অগ্রসর হয়ে দ্বন্দ্বের নিরসন ঘটাতে সতত অগ্রসরমান। এসব কারণে গ্রিক দার্শনিক এরিস্টটল রাজনীতিবিজ্ঞানকে (Politics) চিহ্নিত করেছিলেন সমাজের শ্রেষ্ঠ বিজ্ঞান (Master Science) রূপে। তিনি রাজনীতিবিজ্ঞানকে সমাজের শ্রেষ্ঠ বিজ্ঞান বলেছিলেন দু’টি কারণে : এক. এই বিজ্ঞানের মৌল উপজীব্য হলো সৃষ্টিকর্তার শ্রেষ্ঠ সৃষ্টি মানবকুল, যারা সমাজবদ্ধ হয়ে বাস করেন। দুই. মানবের রয়েছে এক দিকে যেমন তাদের চাহিদা সম্পর্কে পরিবর্তনশীল বিচিত্র ভাবনা-চিন্তা, অন্য দিকে তেমনি তাদের রয়েছে বিবেক-বিচার এবং নীতি-নৈতিকতার এক আবরণ। অন্য কথায়, রাজনীতি অথবা রাজনৈতিক কর্মকাণ্ড অর্থপূর্ণ হয়ে ওঠে শুধু সমাজবদ্ধ মানুষের চাহিদার সন্তুষ্টির ব্যাপকতা এবং নৈতিকতার আলোকে। এ জন্য প্রয়োজন হয় এক দিকে যেমন রাজনীতিকদের সুচিন্তিত পরিকল্পনা, কঠোর নিয়মানুবর্তিতা, উদার দৃষ্টিভঙ্গি ও কঠোর পরিশ্রম, অন্য দিকে তেমনি সুনীতি ও সুরুচির আশীর্বাদ, ন্যায়নিষ্ঠ আচরণ, নিরপেক্ষ দৃষ্টিকোণ ও নৈতিকতার পরাকাষ্ঠা। এ ক্ষেত্রে সাফল্যের মানদণ্ড হলো বিভিন্ন গোষ্ঠী অথবা দলের মধ্যে বিরাজমান দ্বন্দ্ব বা সঙ্ঘাত নিরসনে কৃতিত্বের গভীরতা এবং রাষ্ট্রকে একটি নৈতিক প্রতিষ্ঠানে রূপান্তরিত করার দক্ষতা। জে ডি বি মিলারের (JDB Miler) কথায়, ‘রাজনীতি হলো গভীর নৈতিকতাবোধে উদ্দীপ্ত কিছু সামাজিক কর্মকাণ্ড সম্পন্ন করার মাধ্যম’ (Politics is a means of getting things done, often with a strong sense of moral urgency.)।